கேள்வி: பண்டாரம் (சமய மரபு) பற்றி விளக்கவும்.
பதில்: பண்டாரம் அல்லது பண்டாரத்தார் என அழைக்கப் பெறுவோர் வீர சைவம் மரபை பின்பற்றும் வெள்ளாளர் சமூக உட்பிரிவைச் சார்ந்தவர்களாவர். ஆண்டிப் பண்டாரம், பண்டராம், யோகிஸ்வரர், வைராவிகள், புலவர், போன்ற வேறு பெயர்களாலும் அழைக்கப்படுகின்றனர். பண்டாரம் சாதியினர் பெரும்பாலும் கோவில்களில் காவடி கட்டுதல், பூக்கட்டுதல் போன்றவற்றை செய்து வருகின்றனர். தற்பொழுது அனைத்து விதமான தொழில்களும் செய்கின்றனர். இந்து சமய அறநிலையத் துறையின் கீழ் கொண்டு வரப்படாத கோயில்களில் பணிபுரிபவர்கள் தான் ஆண்டிப்பண்டாரங்கள்.
கேள்வி: பண்டாரம் (சமய மரபு) - வரலாறு என்பது என்ன?
பதில்: தமிழக வரலாற்றின் படி 9 ஆம் நூற்றாண்டில் ராஜராஜன் காலகட்டத்தில் சைவக் கோயில்கள் ஆகம வழிபாட்டுக்குள் கொண்டு வரப்பட்டன. அந்த ஆகமங்கள் ’அர்ச்ச’ முறை கொண்டவை. அதாவது 16 வழிபாடுகள் மூலம் சிவனை வழிபடுபவை. ஆனால் இவற்றுக்கு வெளியேயும் பல வழிபாட்டுமுறைகள் இருந்தன. அவை தாந்த்ரீக (குறியீட்டுச் சடங்குகள் கொண்ட) வழிபாட்டு முறையை பின்பற்றியவை. அவற்றை பக்தி இயக்கம் வெறுத்து ஒதுக்கவே அவை இரகசியச் சடங்குகளாயின. தாந்த்ரீகக் கல்வி அளிக்கும் கல்விச்சாலைகளை ராஜராஜன் அழித்தார். (காந்தளூர் சாலை கலமறுத்தருளி...காந்தளூர்ச்சாலை குமரிமாவட்டத்தில் இருந்த அதர்வவேத பாடசாலை) இந்த தாந்த்ரீக மதங்களில் பல ரகசியச்சடங்குகளாக ஆயின. பௌத்த ஞானத்தை உள்வாங்கின. ரசவாதத்துடன் கலந்தன. பின்னர் சித்தர் மரபாக உருவெடுத்தன. வீரசைவம் ஆகம முறைகளுக்கு வெளியே உள்ள வழிபாட்டுமுறைகளில் இருந்து பத்தாம் நூற்றாண்டுக்குப்பின் உருவானது. அதன் தத்துவ ஊற்றுமுகம் காஷ்மீர சைவம். அவற்றுக்குத் தனி மடங்கள் வந்தன. பல்லவர்களால் பேணப்பட்டன. பின்னர் வீரசைவம் கர்நாடகத்தில் பரவிச் செழித்தது. கர்நாடகத்தில் பசவண்னர் உருவாக்கிய சைவம் இன்று கர்நாடக வீரசைவமென சொல்லப்படுகிறது. தமிழ் வீரசைவர்கள் ஆகம சைவர்களால் புறக்கணிக்கப்பட்டனர். நாயக்கர் காலகட்டத்தில் வீரசைவ மடங்களுக்கும் ஆதரவு கிடைத்தது. ஆகவே ஆலயங்களைக் கைப்பற்ற போட்டிகள் நிகழ்ந்தன. குறிப்பாக சங்கரன் கோயில் வீரசைவர்களால் கையகபடுத்தப்பட்டு நெடுங்காலம் அவர்களின் சடங்குகளுக்குள் இருந்தது. வீரசைவர்களின் பூசாரிகள் பண்டாரங்கள் என்ற சாதியினர். இவர்களை வைராகிகள் அல்லது வைராவிகள் என்றும் சொல்வார்கள். வீரசைவ தாந்த்ரீக நெறிகள் சிலவற்றை இவர்கள் கையாள்வதனால் இப்பெயர். இவர்கள் மெல்ல மெல்ல இன்று அய்யர்களால் கோயில்களில் இடமாற்றம் செய்யப்பட்டனர். இன்று சிறிதளவு எஞ்சும் செல்வாக்கு பழனியில் மட்டுமே உள்ளது.
கேள்வி: பண்டாரம் (சமய மரபு) - பெயர்க் காரணம் குறித்து விரிவாக சொல்லுங்கள்.
பதில்: பண்டாரம் என்பது ஒரு குறிப்பிட்ட சமூகத்தின் பெயரல்ல மாறாக சைவ சமயத்தை குறிப்பாக வீரசைவ சமயத்தை பின்பற்றும் மக்களின் சமய சடங்குகளை செய்வதற்கு நியமிக்கப்படும் குருமார்களை குறிக்க பயன்படுத்தும் ஒரு பொதுவான வார்த்தையாகும். சைவ சமயத்தை பின்பற்றும் பல சமூக மக்கள் தங்கள் சொந்த சமூகத்திற்குள்ளேயே குருமார்களை நியமித்து கொள்வர் அவ்வாறு நியமிக்கப்படும் குருமார்களை பண்டாரம் என்று அழைப்பர். மேலும் "பண்டாரம்" என்ற சொல்லானது "அருளநுபவக் கருவூலம்" என்ற பொருளைக் கொண்டது. பண்+ஆரம்=பண்டாரம்; பண்ணினால் பாமாலை தொடுப்பவர்கள் என்றும், பண்ணோடு ஓதுபவர்கள் என்றும், பண்ணோடு இசைப்பவர்கள் என்றும், பண்டகசாலை காப்பாளர் என்றும் பொருள் கூறுவர். இதன் காரணமாகவே இவர்களை எல்லோரும் "பண்டாரம்" என்னும் சிறப்புப் பெயர் கொண்டு அழைத்தார்கள். பண்டார வகுப்பினர் அரசாங்க, கல்விப் படிவங்களில் ‘வீரசைவ லிங்கத்தார்’ எனத் தங்களை அடையாளப்படுத்துகிறார்கள். இந்தச் சமூகப்பிரிவில் லிங்கம் அணிந்துகொள்பவர்களும் உண்டு. ஆனாலும் அவர்களில் பெரும்பாலோர் இன்று முருகனடிமைகளே. ஜங்கம் தெலுங்கு மொழி பேசும் ஜங்கம் சமூக மக்களும் வீரசைவ மரபை பின்பற்றுகிறார்கள் ஆயினும் ஜங்கம் மக்களுக்கும் பண்டாரம் மக்களுக்கும் எந்த தொடர்பும் கிடையாது. உண்மையில் ஜங்கம் மக்கள் ஆந்திரபிரதேசம் மற்றும் தெலுங்கானா மாநிலங்களில் வாழும் லிங்க பலிஜா சமூகத்தின் உட்பிரிவுகளில் ஒன்றாக உள்ளனர். தமிழ்நாட்டில் வாழும் ஜங்கம் மக்கள் உண்மையில் தெலுங்கு மொழியைத் தாய்மொழியாகக் கொண்டவர்கள். ஆந்திரப் பிரதேசத்தில் இவர்கள் லிங்க பலிஜா அல்லது லிங்காயத் பலிஜா என்றும், கர்நாடகாவில் லிங்க பனஜிகா அல்லது லிங்காயத் பனஜிகா என்றும், தமிழ்நாட்டில் லிங்க வடுகர் அல்லது லிங்காயத் வடுகர் என்றும் அழைக்கப்படுகின்றனர். லிங்க பலிஜா மக்கள் தங்கள் சமூகத்திற்குள்ளேயே பூசாரிகளை நியமித்தனர், அவ்வாறு நியமிக்கப்பட்ட பூசாரிகள் ஜங்கம் என்று அழைக்கப்பட்டனர். ஜங்கம் சமூகம் என்பது லிங்க பலிஜா சமூகத்தின் உட்பிரிவுகளில் ஒன்றாகும். விஜயநகர மன்னர்கள் மதுரை சுல்தான்களின் பிடியிலிருந்து மதுரையை விடுவிக்கப் போரிட்டபோது, ​​அவர்கள் தங்களோடு லிங்க பலிஜா மக்கள் உட்பட பலதரப்பட்ட மக்களையும் அழைத்து வந்தனர். தமிழ்நாட்டு மக்கள் பலிஜா மக்களை வடுகர் என்றும், லிங்க பலிஜா மக்களை லிங்க வடுகர் என்றும் அழைத்தனர். விஜயநகரப் பேரரசு தமிழ்நாட்டிற்கு வருவதற்கு முன்பே வீரசைவம் தமிழ்நாட்டில் பரவலாக இருந்தது. வீரசைவம் அல்லது லிங்காயதம் என்பது ஒரு சமூகத்தின் பெயரல்ல, மாறாக அது ஒரு சமயப் பிரிவு. தமிழ்நாட்டில் பண்டாரங்கள் என்பவர்களே வீரசைவர்கள் ஆவர். லிங்க பலிஜா ஜங்கம் மக்களும் வீரசைவ லிங்காயதக் கொள்கைகளைப் பின்பற்றியதால், லிங்க பலிஜா மக்கள் லிங்கதாரி ஜங்கமர், லிங்கதாரி பண்டாரம், லிங்கங்கட்டி பண்டாரம், லிங்க பண்டாரம், லிங்க வடுகர், லிங்காயத், லிங்காயத் நாயுடு, லிங்க பலிஜா, லிங்க பூ பண்டாரம் போன்ற பல பெயர்களால் அழைக்கப்பட்டனர், பின்னர் பொதுவாக அவர்களைப் பண்டாரம் என்று அழைக்கத் தொடங்கினர். ஜங்கம் மக்கள் வீரசைவத்தை பின்பற்றிய காரணத்தினால் தமிழ் வீரசைவ மற்றும் பிற சமூக மக்களால் பண்டாரம் என்று அழைக்கப்பட்டனர். உண்மையில் ஜங்கம் மற்றும் பண்டாரம் இரண்டும் வேறு வேறு சமூகங்களும்.